Anthonie Bougas

Anthonie Louw Bougas (Grieks: Μπουγάς [buˈɣas]; gebore 23 April 1992) is 'n Suid-Afrikaanse entrepreneur, sanger, televisie-aanbieder en die stigter van Kleuterzone, 'n netwerk van kleuterskole wat vroeë kinderonderwys aanbied. Hy het in 2007 bekendheid verwerf deur sy deelname aan die sangkompetisie Supersterre. Bougas het ook as aanbieder vir programme soos Kleuterzone, Sing in Harmonie, en Solis vir Christus gewerk en 'n klein rol in die sepie Villa Rosa gehad. As sanger het hy musiek vrygestel, met liedjies soos "My One and Only True Love" (Engels; "My enigste ware liefde") en "Ek is joune" beskikbaar op platforms soos Apple Music en Spotify.

 Kleuterzone 
Die maatskappy, wat beleggers hoë opbrengste van tot 62% belowe het, is van die bedryf van 'n moontlike piramideskema beskuldig, met nuwe beleggerfondse wat glo gebruik is om vroeër beleggers te betaal. In Februarie 2025 het Bougas te midde van ondersoeke na Thailand gevlug, en twee Kleuterzone-maatskappye, Kleuterzone Operations en KZ Ventures, is voorlopig gelikwideer. Sy persoonlike boedel is ook in April 2025 voorlopig gesekwestreer. Verdere bewerings sluit in dat hy fondse vir luukse aankope, soos voertuie en oorsese reise, misbruik het, en daar is aantygings van dreigemente en afpersing deur hom en sy broer, John Bougas.

Bougas het die piramideskemabewerings ontken en in 'n verklaring in Februarie 2025 gesê dat Kleuterzone se inkomste uit skoolfooie en ander aktiwiteite kom, met 'n gestruktureerde proses vir beleggerterugbetalings. Hy het ook 'n voorval uit sy jeug genoem waar hy op 17 kortstondig in hegtenis was, maar beweer dit was onregverdig en irrelevant vir sy huidige sake. Ten spyte van sy pogings om die maatskappy te verdedig, het die negatiewe publisiteit en regstappe voortgeduur, met verslae wat sy verblyf in Thailand en 'n weelderige leefstyl daar uitlig.

Op 20 April 2025 het Netwerk24 berig dat Bougas in 'n foongesprek uit Thailand aan vertrouelinge gesê het hy het "niks meer om voor te lewe nie" en beplan om pille te drink, wat kommer oor sy welstand laat ontstaan het. Een belegger in Kleuterzone het selfmoord gepleeg nadat sy na bewering R500 000 in die skema verloor het.

 Persoonlike lewe 
Anthonie Louw Bougas is op 23 April 1992 gebore. Sy ouers is Anthonie Phillipus Bougas en Rensche Hendrieka Botes. Hy was met Launette van Niekerk getroud. Hulle het in 2023 geskei.

 Verwysings 

Kategorie:Afrikaners
Kategorie:Suid-Afrikaanse sangers
Kategorie:Afrikaanse sangers
Kategorie:Suid-Afrikaanse entrepreneurs
Kategorie:Geboortes in 1992
Kategorie:Lewende mense